FIE-del läheb varsti kiireks - Äripäev
FIE-del läheb varsti kiireks
Praeguseks ei ole enam kui 21 000 FIE-t end
äriregistrisse ümber registreerinud, mis tähendab, et tuhandetel
registreerimata, ent tegevust jätkavatel FIE-del tuleb järgmisel aastal tõsiseid
maksuprobleeme, kirjutas Oma Saares justiitsministeeriumi asekantsler Marko
Aavik.
Erinevalt MTA registrist on äriregistris kättesaadavad kõik registripidajale esitatud andmed ning nende kandmine äriregistrisse võimaldab ühest allikast saada tervikliku ülevaate kõigist registreeritud ettevõtjatest ning leida omavalitsuste ja maakondade kaupa kõik otsitava tegevusalaga tegelejad.
FIE-sid ei saa äriregistrisse ümber registreerida automaatselt, vaid see käib FIE enda avalduse alusel. Ümberregistreerimine äriregistrisse ei too kaasa muudatusi FIE raamatupidamises ega tema tulumaksudeklaratsiooni esitamise kohustuses MTA ees. Ainus lisanõue on see, et FIE peab koostama äriregistris registreerimise kuupäeva seisuga ettevõtte bilansi, milles kajastatakse ettevõtte tegevuseks määratud ettevõtja vara.